Document ID: 32007R1039

KOMISIJAS REGULA (EK) Nr. 1039/2007
(2007. gada 10. septembris),
ar ko aptur Regulas (EK) Nr. 1898/2005 II un III nodaļā paredzētos pastāvīgos konkursus
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju (1), un jo īpaši tās 10. un 15. pantu,
tā kā:
(1)
Saskaņā ar Komisijas 2005. gada 9. novembra Regulu (EK) Nr. 1898/2005, ar ko nosaka sīki izstrādātus noteikumus Padomes Regulas (EK) Nr. 1255/1999 ieviešanai attiecībā uz pasākumiem krējuma, sviesta un koncentrēta sviesta realizācijai Kopienas tirgū (2), intervences aģentūras ar pastāvīga uzaicinājuma uz konkursu palīdzību var pārdot par pazemināto cenu noteiktu apjomu no tā sviesta intervences krājumiem, ko paredzēts izmantot mīklas izstrādājumiem, saldējumam un citiem pārtikas produktiem. Turklāt intervences aģentūras var piešķirt atbalstu sviesta, koncentrēta sviesta un mīklas izstrādājumos izmantota krējuma, saldējuma un citu pārtikas produktu, kā arī tiešam patēriņam paredzēta koncentrēta sviesta izmantošanai.
(2)
Ņemot vērā pašreizējo situāciju Kopienas tirgū, un it īpaši to, ka valsts krājumos nav nedz sviesta pārpalikumu, nedz rezervju, ir jāpārtrauc visas piešķiršanas darbības, kuras attiecas uz minētajām konkursa procedūrām. Šāda situācija turpināsies kādu laiku. Lai vienkāršotu minēto pasākumu pārvaldīšanu, jāaptur Regulas (EK) Nr. 1898/2005 1. panta a) punktā minētā pārdošana, kā arī b) punkta i) un ii) apakšpunktā paredzētā atbalsta piešķiršana.
(3)
Lai netraucētu konkursu gaitu, šī regula jāpiemēro no dienas, kad kārtējai konkursa daļai sākas piedāvājumu iesniegšanas periods.
(4)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1898/2005 II nodaļas 5. sadaļā un III nodaļas 2. sadaļā paredzētos konkursus aptur.
Paziņojumu par pastāvīgo konkursu apturēšanu publicē Eiropas Savienības Oficiālajā Vēstnesī.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2007. gada 12. septembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 10. septembrī

Labels: 3
17